ফ্রেড টিটমাস
ফ্রেডেরিক জন টিটমাস, এমবিই (ইংরেজি: Fred Titmus; জন্ম: ২৪ নভেম্বর, ১৯৩২ - মৃত্যু: ২৩ মার্চ, ২০১১) লন্ডনের সমার্স টাউনে জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯৫৫ থেকে ১৯৭৫ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেন। ঘরোয়া প্রথম-শ্রেণীর ইংরেজ কাউন্টি ক্রিকেটে মিডলসেক্স, সারে, কম্বাইন্ড সার্ভিসেস, মেরিলেবোন, ফ্রি স্টেট ও প্লেয়ার্সের প্রতিনিধিত্ব করেছেন ফ্রেড টিটমাস। দলে তিনি মূলতঃ অল-রাউন্ডার ছিলেন। ডানহাতে অফ ব্রেক বোলিংয়ের পাশাপাশি ডানহাতে ব্যাটিংয়ে পারদর্শিতা দেখিয়েছেন। শুরুরদিকে কেবলমাত্র মিডিয়াম পেস বোলিং করতেন। পরবর্তীতে অফ স্পিনের দিকে ঝুঁকে পড়েন টিটমাস। নিচেরসারিতে ব্যাটিং করেও সফলতা পেয়েছেন যা তাকে অল-রাউন্ডারের মর্যাদা এনে দেয়। এছাড়াও ছয়বার ইংল্যান্ডের পক্ষ ব্যাটিং উদ্বোধনে নেমেছিলেন। ক্রিকেটের বাইরে টিটমাস ফুটবল খেলায়ও দক্ষতা প্রদর্শন করেছেন। পেশাদারী ফুটবলে ওয়াটফোর্ড ক্লাবের সাথে চুক্তিবদ্ধ হয়েছিলেন। তরুণ অবস্থায় চেলসি দলের পক্ষেও খেলেছেন তিনি।